Express muzical – o emisiune difuzată în transmisiune directă despre cele mai importante evenimente ale muzicii, realizată de El Radu, Gabriela Ştirbu, Victor Balaniuc, Adrian Beldiman, Adrian Graur. Emisiunea conţine informaţii despre recentele lansări de albumuri şi piese muzicale. În studio sunt invitaţi compozitori, interpreţi, muzicologi din ţară, dar şi de peste hotare. Express muzical poate fi audiată de luni până vineri la Radio Moldova Actualităţi, Radio Moldova Muzical şi pe TRM.MD, începând cu ora 10:00. Durata emisiunii este de 120 de minute. Informaţii de contact: /22/ 406 851, /22/ 406 856.
Vocea masculină pe care o prinzi dimineaţa la „Express Muzical”, face radio de zece ani şi ceva, iar la microfonul din studio se simte ca peştele în apă. Pe lângă faptul că face şi muzică, spune că radioul e o şcoală aparte pentru a te dezvolta ca personalitate. Este încântat de echipa alături de care lucrează zi de zi, oameni de diferite vârste, fiecare cu povestea lui. Promite că atât timp cât va fi Acasă, va rămâne fidel postului public de radio.
Silvia Zagoreanu
Din tradiţii strămoşeşti
Este redactor prezentator al emisiunilor de folclor „Din tradiţii strămoşeşti” şi „Cântecul care mi-e drag” la Radio Moldova, face parte din echipa emisiunii televizate „Cine vine la noi”, realizând proiectele de iarnă cu obiceiuri populare. Este interpretă de muzică populară, laureată a unor festivaluri de folclor şi de romanţă, absolventă a Academiei de Muzică, Teatru şi Arte Plastice, catedra Folclor. Activează în radio începând cu anul 2013, perioadă în care mai realizează emisiunile: „Port în suflet dor de cântec”, „Lăutarii Moldovei” şi „Vedete despre vedete”.
Cristina Galbici
Express Muzical
Realizatoarea şi prezentatoarea emisiunii „Express Muzical” vă dă întâlnire de luni până vineri pe undele Radio Moldova cu invitaţi de marcă şi cele mai noi achiziţii muzicale. „Ne-am cunoscut pe la vreo 16 ani, iar acum radio e o parte importantă din viaţa mea. Dimineţile mele sunt mai colorate, mai ales atunci când descopăr noi talente din lumea muzicii. Pe lângă radio fac şi recrutare în IT, iar în timpul liber prefer să citesc o carte bună. Sunt pasionată de training-uri şi de regie de film, dar asta e o altă poveste...”
Angela Rudenco
O melodie pentru tine
Realizează emisiunile „Splendorile muzicii”, „Invitaţie la operă”, „Europa muzicală”, „În aeternum”, rubricile „Curiozităţi din istoria muzicii universale”, „Ora simfoniilor”, „O seară la operă”, prezintă emisiunea „O melodie pentru tine”. Este angajată la Radio Moldova din 1987, fiind încă studentă la Conservatorul de Stat „Gavriil Muzicescu”. Nu tolerează falsul – nici în muzică, nici în viaţă. Responsabilitatea şi dragostea pentru ceea ce face constituie cartea sa de vizită.
Filip Rudenco
Meloritm Duminical
Este redactor-prezentator al emisiunilor: „Meloritm duminical”, „O melodie pentru tine”, „Europa muzicală”, „Moldova muzicală”, al rubricii „Meditaţii în cheia sol”. Activează la Radio Moldova din anul 1985, după absolvirea facultăţii de jurnalism a Universităţii de Stat din Chişinău. Corectitudinea şi exigenţa sunt calităţile principale, ce îi asigură respectul din partea colegilor şi recunoştinţa ascultătorilor. Prezintă spectacole muzicale în sălile de concert din ţară.
Veta Ghimpu-Munteanu
O melodie pentru tine
Venise la Radio în anul 1980, după ce absolvise Institutul de Arte „G. Muzicescu”, regie de teatru şi actorie. Printre emisiunile realizate de către Veta Ghimpu – Munteanu sunt: „O melodie pentru tine”, „V-aduc cântul meu de-acasă”, „Lăutarii Moldovei”, „Port în suflet dor de cântec”, „Din comoara strămoşilor noştri”, „La izvoare”, „Poşta melodiilor”, „Expres melodii”, „Radio-nocturn”. Elizaveta Ghimpu-Munteanu este autoare de proiect şi prezentatoare a spectacolelor: „Orchestra „Folclor şi „Radioabonamentul – Prietenii muzicii”. În 2010 este declarată „Cetăţean de onoare” al comunei Zărneşti (satul Paicu). Tot în 2010 i se decernează titlul de Maestru în Artă.
Cezara
Vineri seara cu Cezara
Interpretă şi redactor prezentator a emisiunilor „Vineri seara în direct cu Cezara”, „Jazz forum”, „Europa Muzicală”, „Expres Muzical”. „Muzica este oglinda sufletului omenesc, este ceea ce mă caracterizează, în muzică se reflectă gândurile interpretului, dar se regăseşte şi ascultătorul nostru drag. Radio Moldova - aici am crescut, m-am lansat, cu el am făcut primii paşi în carieră. Îmi amintesc cu drag primele înregistrări, primele interviuri, câte emoţii, câte aşteptări. Primele piese înregistrate aici în studiourile Casei Radio au fost lansate, în exclusivitate, pe frecvenţele Radio Moldova”, mărturiseşte Cezara.
Mariana Langa
O seară la operă
Realizează emisiunile „O seară la Operă”, „Ora simfoniilor”, „Pe aripile muzicii”. „Pentru mine muzica este o formă de a-mi exprima emoţiile, bucuria şi succesul. De asemenea, am marea plăcere de a activa la Radio Moldova în calitate de redactor-prezentator, realizând diverse emisiuni muzicale. Mă regăsesc în acele note, urmate de adevărate capodopere, în acele mici senzaţii transformate în adevărate trăiri sufleteşti deoarece muzica mă însoţeşte oriunde”, spune Mariana Langa.
Gabriela Ştirbu
Expres Muzical
Gabriela Ştirbu este jurnalistă şi muziciană prin vocaţie. Gabriela spune că activitatea live la radio a învăţat-o să se debaraseze de temeri şi emoţii „distructive”, lăsându-le după uşă.
„În studio o activez pe Gabby cea energică şi pozitivă. Starea finală e de vis! Sunt încântată pentru că destinul m-a invitat în Casa Radio, care, în timp, efectiv mă învăluie în starea de „acasă””, povesteşte Gabriela.
Gabriela Ştirbu este absolventa facultăţii de Jurnalism şi Ştiinţe ale Comunicării, unde îşi continuă studiile la Masterat. A mai făcut şi Arte Frumoase la Universitatea de Stat din Moldova. Are o voce fermecătoare, îi place să cânte la chitară.
Pe Gabriela o auzim în fiecare săptămână la Radio Moldova Muzical în emisiunea în care s-a regăsit perfect.
„Expres Muzical” reprezintă pentru mine invitaţia de a-mi îmbina cele două pasiuni care mă inspiră: cea pentru muzică şi cea pentru jurnalism”, spune Gabriela.
Adrian Graur
Expres Muzical
Fiind interpret, cantautor şi Absolvent al Academiei de Muzică, Teatru şi Arte Plastice, Adrian Graur ştie reţeta "What A Wonderful World". De mic copil asculta Radio-ul vechi al străbunicului şi asta l-a făcut să se îndrăgostească de tot ce ţine "Arta Radio". La Express-ul lui Muzical veţi descoperi cele mai tari melodii, autohtone şi internaţionale.